[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 26.10.2009

KOM(2009) 573 endelig

BERETNING FRA KOMMISSIONEN TIL EUROPA-PARLAMENTET

27. årsberetning om Fællesskabets antidumping-, antisubsidie- og beskyttelsesforanstaltninger (2008) [SEK(2009)1413]

BERETNING FRA KOMMISSIONEN TIL EUROPA-PARLAMENTET

27. årsberetning om Fællesskabets antidumping-, antisubsidie- og beskyttelsesforanstaltninger(2008)

Indledning

Denne beretning for 2008 forelægges for Europa-Parlamentet i henhold til dettes beslutning af 16. december 1981 om Fællesskabets antidumpingaktiviteter og betænkningen fra Europa-Parlamentets Udvalg om Industripolitik, Eksterne Økonomiske Forbindelser, Forskning og Energi.

Denne kortfattede beretning giver et overblik over de vigtigste begivenheder i 2008 og suppleres som i de tidligere år af et mere detaljeret arbejdsdokument fra Kommissionens tjenestegrene sammen med detaljerede bilag. Denne beretning har samme overordnede struktur og samme overskrifter som arbejdsdokumentet, således at det er nemt at finde mere detaljerede oplysninger.

Denne beretning og hele arbejdsdokumentet er også tilgængelige for offentligheden på følgende websted: http://ec.europa.eu/trade/issues/respectrules/anti_dumping/legis/index_en.htm .

1. OVERSIGT OVER LOVGIVNINGEN

Antidumping-, antisubsidie- og beskyttelsesundersøgelser gennemføres på grundlag af Rådets grundforordninger. En oversigt over den eksisterende lovgivning kan findes i arbejdsdokumentet. De grundlæggende antidumping- og antisubsidietekster vil i det følgende blive benævnt "grundforordningen/grundforordningerne".

2. Grundlæggende begreber

Under punkt 2 i arbejdsdokumentet findes en oversigt over den terminologi og de procedurer, der anvendes i forbindelse med undersøgelser vedrørende brugen af handelspolitiske beskyttelsesinstrumenter.

3. Revision af de handelspolitiske beskyttelsesinstrumenter – påbegyndelse af tænkepausen

I begyndelsen af 2008 konkluderede kommissæren med ansvar for handel, at der er behov for en længere tænkepause for at gøre det muligt at opnå en større grad af enighed om den fremtidige udvikling med hensyn til revision af de handelspolitiske beskyttelsesinstrumenter ("grønbogsproces"). En større grad af enighed blandt alle de berørte parter om anvendelsen af disse instrumenter er en vigtig forudsætning for forbedring af effektiviteten af handelsbeskyttelsessystemet. Der er på nuværende tidspunkt ikke enighed om dette – hverken i industrien, Det Europæiske Råd eller Europa-Parlamentet.

4. Landsdækkende markedsøkonomisk status

I forbindelse med antidumpingundersøgelser kan et land betragtes som et land med fuld markedsøkonomi, hvis det opfylder de fem kriterier, der er nærmere beskrevet i det arbejdsdokument, der er vedlagt denne beretning.

I 2008 fortsatte Kommissionens tjenestegrene med at evaluere henholdsvis Kinas, Vietnams, Armeniens, Kasakhstans og Mongoliets anmodninger om landsdækkende markedsøkonomisk status. Alle fem lande forelagde igen supplerende oplysninger til støtte for deres anmodninger i løbet af året.

De pågældende lande befinder sig i forskellige faser af deres udvikling, og evalueringerne vedrørende markedsøkonomisk status er ligeledes i forskellige faser.

Ud over en række bilaterale møder med de pågældende lande blev der i april 2008 holdt det ottende møde i den særlige Kina-arbejdsgruppe vedrørende markedsøkonomisk status. Derefter kom der en omfattende foreløbig evalueringsrapport, hvori fremskridtene anerkendes, men hvori der også påpeges visse mangler. Rapporten blev i september 2008 drøftet med medlemsstaterne, som alle bakkede op om den. Det tætte samarbejde med Kina vil fortsætte i 2009.

Konceptarbejdet og selve udarbejdelsen af den næste foreløbige evalueringsrapport vedrørende Vietnam blev iværksat ultimo 2008. Det forventes, at rapporten vil blive drøftet med medlemsstaterne i slutningen af første halvår af 2009. I oktober 2008 blev der holdt et møde i Kasakhstan – EU samarbejdsrådet, hvor markedsøkonomisk behandling blev drøftet. Kommissionen var rede til at gennemføre endnu et kontrolbesøg i Mongoliet i efteråret 2008. Som følge af en beslutning truffet af den mongolske regering blev dette besøg dog udsat. Arbejdet vedrørende Armeniens sag var præget af indgående analyser af de oplysninger, som den armenske regering og andre kilder havde forelagt.

5 HØRINGSKONSULENT

2008 var det første hele aktivitetsår for GD for Handels høringskonsulent, som påbegyndte sit arbejde i april 2007. Høringskonsulenten hører administrativt under generaldirektøren for GD for Handel, men arbejder uafhængigt. Høringskonsulenten er ansvarlig over for generaldirektøren.

Høringskonsulentens hovedopgave er at sikre parternes ret til at forsvare sig i forbindelse med handelsprocedurer, der forelægges Europa-Kommissionen. Høringskonsulenten rådgiver om nødvendigt også GD for Handels generaldirektør om spørgsmål vedrørende rimelig behandling og god administration og om spørgsmål, som handelsprocedurerne måtte give anledning til.

I 2008 modtog høringskonsulenten 19 anmodninger om høringer vedrørende 11 forskellige antidumpingprocedurer (herunder et tilsagn) og holdt 16 høringer. Høringskonsulenten holdt også to fælles møder, hvor de berørte parter, herunder EF-erhvervsgrenen, de eksporterende producenter og importørerne kunne fremlægge deres argumenter.

Den mest almindelige årsag til, at de berørte parter henvender sig til høringskonsulenten, synes at være et behov for mere detaljerede forklaringer, når påstande og argumenter afvises. Andre emner, herunder ikke-fortrolige dokumenters karakter, varedækning, manglende samarbejdsvilje, konklusioner vedrørende markedsøkonomisk/individuel behandling og argumenter vedrørende skade og Fællesskabets interesser, blev også behandlet.

Yderligere oplysninger om høringerne og møderne, herunder de vigtigste emner, der blev drøftet, kan findes i det arbejdsdokument, der supplerer årsberetningen.

6. Informations- og kommunikationsaktiviteter/bilaterale kontakter

Helpdesken for handelsbeskyttelsesanliggender for små og mellemstore virksomheder blev oprettet på baggrund af kompleksiteten af procedurerne for handelspolitiske beskyttelsesinstrumenter, navnlig for SMV'er på grund af deres beskedne størrelse og opsplitningen mellem dem. Dens rolle er at behandle både generelle og sagsspecifikke spørgsmål og problemer vedrørende handelspolitiske beskyttelsesinstrumenter, som er specifikke for SMV'er. En del af webstedet vedrørende handelspolitiske beskyttelsesinstrumenter er specielt tilegnet SMV'er og indeholder oplysninger om kontaktsteder for helpdesken for handelsbeskyttelsesanliggender.

Disse kontaktsteder modtog i 2008 mange anmodninger om oplysninger, som alle blev behandlet øjeblikkeligt. Disse anmodninger vedrørte både forløbet og indholdet af procedurerne for handelspolitiske beskyttelsesinstrumenter.

Der blev arrangeret en række seminarer om handelspolitiske beskyttelsesinstrumenter for tredjelande, bl.a. Indonesien, Serbien, Jordan, Ukraine, Samarbejdsrådet for Golfstaterne (GCC), Albanien og Libanon. Der blev desuden gennemført en rundbordssamtale med Indien om subsidier.

7. Oversigt over anti-dumping-, antisubsidie- og beskyttelsesundersøgelser og -foranstaltninger

7.1. Generelt

Ved udgangen af 2008 opretholdt Fællesskabet 128 antidumpingforanstaltninger (jf. bilag O) og otte antisubsidieforanstaltninger (jf. bilag P).

I 2008 blev 0,6 % af den samlede import til Fællesskabet berørt af antidumping- eller antisubsidieforanstaltninger.

Nærmere oplysninger om de spørgsmål, der behandles i det følgende, er anført i arbejdsdokumentet, der er vedlagt denne beretning. Henvisninger til arbejdsdokumentets bilag er angivet ved siden af overskrifterne.

7.2. Nye undersøgelser (jf. bilag A-E og bilag N)

I 2008 blev der indledt 20 undersøgelser[1]. I fem tilfælde blev der indført midlertidig told. 16 sager blev afsluttet med indførelse af endelig told. Tre procedurer blev afsluttet uden indførelse af foranstaltninger. Yderligere to anti-dumpingforanstaltninger fik lov til at udløbe automatisk efter deres gyldighedsperiode på fem år.

7.3. Fornyede undersøgelser

Fornyede undersøgelser udgør fortsat en væsentlig del af arbejdet i de tjenestegrene i Kommissionen, der beskæftiger sig med handelsbeskyttelsesforanstaltninger. I perioden 2004-2008 tegnede de sig for 62 % af alle indledte undersøgelser. Tabel 2 i arbejdsdokumentet giver statistiske oplysninger for årene 2004-2008.

7.3.1. Fornyede undersøgelser i forbindelse med udløb (jf. bilag F)

Ifølge grundforordningernes artikel 11, stk. 2, og artikel 18 udløber foranstaltninger efter fem år, medmindre det som led i en udløbsundersøgelse fastslås, at de bør bibeholdes i deres oprindelige form.

I 2008 blev der indledt syv fornyede undersøgelser i forbindelse med udløb. Ni udløbsundersøgelser blev afsluttet med en bekræftelse af tolden, som blev forlænget med endnu en periode på fem år. Fem udløbsundersøgelser blev afsluttet med ophævelse af foranstaltningerne.

7.3.2. Interimsundersøgelser (jf. bilag G)

Grundforordningernes artikel 11, stk. 3, og artikel 19 indeholder bestemmelser om fornyet undersøgelse af foranstaltninger i deres gyldighedsperiode. Fornyede undersøgelser kan begrænses til aspekter i forbindelse med dumping, subsidiering eller skade.

I 2008 blev der indledt 13 interimsundersøgelser. 20 interimsundersøgelser blev afsluttet med en bekræftelse eller ændring af tolden. Seks undersøgelser blev afsluttet med ophævelse af foranstaltningerne.

7.3.3. "Andre" interimsundersøgelser (jf. bilag H)

I 2008 blev der afsluttet en række andre fornyede undersøgelser, som ikke henhørte under grundforordningernes artikel 11, stk. 3, eller artikel 19, eller for hvilke der ikke blev offentliggjort nogen indledningsmeddelelse i Den Europæiske Unions Tidende.

I 2008 blev 13 sådanne fornyede undersøgelser afsluttet med bekræftelse eller ændring af foranstaltningerne, og en blev afsluttet med ophævelse af foranstaltningerne. Nærmere bestemt vedrører de bl.a. effektiv overvågning af tilsagn, aktioner efter WTO's DSU-procedurer, suspension af foranstaltninger osv.

7.3.4. Undersøgelser af nye eksportører (jf. bilag I)

Grundforordningernes artikel 11, stk. 4, og artikel 20 indeholder bestemmelser om henholdsvis fornyede undersøgelser af nye eksportører og fremskyndede fornyede undersøgelser med henblik på at fastsætte en individuel dumpingmargen eller en individuel udligningstold for nye eksportører i det pågældende eksportland, som ikke udførte den pågældende vare i undersøgelsesperioden. Sådanne eksportører skal påvise, at de reelt er nye eksportører, og at de rent faktisk er begyndt at udføre varen til Fællesskabet efter undersøgelsesperioden. For sådanne nye eksportører kan der fastsættes en individuel told, som normalt er lavere end den landsdækkende told.

I 2008 indledtes en fornyet undersøgelse vedrørende nye eksportører.

7.3.5. Overvæltningsundersøgelser (jf. bilag J)

Hvis der er tilstrækkelige oplysninger, som viser, at eksportpriserne er faldet efter den oprindelige undersøgelsesperiode og inden eller efter indførelsen af foranstaltninger, eller at der har været ingen eller utilstrækkelige ændringer i videresalgspriserne eller de efterfølgende salgspriser på den importerede vare i Fællesskabet, kan der indledes en overvæltningsundersøgelse for at kontrollere, om foranstaltningen har haft virkning på ovennævnte priser. Der kan fastsættes nye dumpingmarginer, og tolden kan forhøjes for at tage hensyn til sådanne lavere eksportpriser. Muligheden for overvæltningsundersøgelser er fastlagt i grundforordningernes artikel 12 og artikel 19, stk. 3.

I 2008 blev der hverken indledt eller afsluttet antiovervæltningsundersøgelser.

7.3.6. Omgåelsesundersøgelser (jf. bilag K)

Grundforordningernes artikel 13 og 23 indeholder bestemmelser om muligheden for, at undersøgelser kan genoptages, hvis der fremlægges bevis for, at foranstaltninger omgås.

I 2008 blev der indledt én undersøgelse af denne type. En antiomgåelsesundersøgelse blev afsluttet med udvidelse af tolden, og en blev afsluttet uden udvidelse af tolden.

7.4. Beskyttelsesundersøgelser (jf. bilag L)

I 2008 blev der hverken indledt eller afsluttet beskyttelsesundersøgelser i EF.

8. Håndhævelse af antidumpingforanstaltninger/antisubsidieforanstaltninger

8.1. Opfølgningsforanstaltninger

Opfølgningen af gældende foranstaltninger fokuserede på fire hovedområder: 1) foregribelse af svig, 2) overvågning af handelsstrømme og markedsudvikling, 3) forbedring af effektiviteten med passende instrumenter og 4) reaktion på retsstridig praksis. Dette gav de tjenestegrene, der beskæftiger sig med handelsbeskyttelse, mulighed for at være mere proaktive på håndhævelsesområdet og ikke blot reaktive.

8.2. Overvågning af tilsagn (jf. bilag M og Q)

Overvågning af tilsagn udgør en del af håndhævelsen, da tilsagn er en form for antidumping- eller antisubsidieforanstaltninger. De godtages af Kommissionen, hvis den finder det godtgjort, at de effektivt kan afhjælpe de skadelige virkninger af dumping eller subsidiering.

I begyndelsen af 2008 var der godtaget 38 gældende tilsagn. I løbet af 2008 forekom der følgende ændringer: Tilsagnene fra tre virksomheder bortfaldt, og 11 tilbud om tilsagn blev godtaget. Derved var i alt 46 tilsagn gældende ved udgangen af 2008.

9. Tilbagebetalinger (jf. bilag U)

Ifølge grundforordningernes artikel 11, stk. 8, og artikel 21, stk. 1, kan importører anmode om tilbagebetaling af opkrævet antidumpingtold, hvis det påvises, at den dumping- eller subsidiemargen, der lå til grund for betalingen af tolden, er blevet elimineret eller reduceret til et niveau, der er lavere end den gældende toldsats.

I 2008 blev der indgivet 25 nye anmodninger om tilbagebetaling (som dækkede 55 anbringender). Ni sager blev afsluttet, uden at der blev indrømmet hverken fuld eller delvis tilbagebetaling, tre anmodninger om tilbagebetaling blev afvist, og seks anmodninger blev trukket tilbage.

10. Domstolsprøvelse: afgørelser truffet af Domstolen og Retten i Første Instans

I 2008 afsagde Domstolen og Retten i Første Instans i alt otte kendelser vedrørende antidumping- eller antisubsidiesager. I løbet af året traf de også tilsammen ti afgørelser i antidumping- eller antisubsidiesager. Et sammendrag af kendelserne kan findes i arbejdsdokumentet.

16 nye sager blev indbragt i 2008, ti for Retten i Første Instans og seks for Domstolen.

En liste over antidumpingsager/antisubsidiesager ved Retten i Første Instans og Domstolen, som endnu ikke var afsluttet ved udgangen af 2008, kan findes i bilag S til arbejdsdokumentet.

11. Aktiviteter inden for rammerne af verdenshandelsorganisationen (WTO)

11.1. Tvistbilæggelse på antidumping-, antisubsidie- og beskyttelsesområdet

WTO har fastsat en streng procedure for bilæggelse af tvister mellem WTO-medlemmer om anvendelsen af WTO-aftalerne.

I januar 2008 vedtog WTO en rapport, som var blevet udsendt af et WTO-panel i 2007 og vedrørte en sag, som Norge havde rejst for at gøre indsigelse mod EU's antidumpingforanstaltninger over for laks. EU gennemførte i 2008 foranstaltninger som opfølgning på rapporten.

I december 2008 indgav Indien en anmodning til WTO om høringer med EU vedrørende de antidumping- og antisubsidieforanstaltninger, der gælder over for polyethylenterephthalat (PET).

Nærmere oplysninger kan findes i arbejdsdokumentet, der er vedlagt denne beretning.

11.2. Andre WTO-aktiviteter

I første halvår af 2008 mødtes DDA-forhandlingsgruppen vedrørende regler for at drøfte formandens første udkast til et dokument, som blev omdelt i november 2007. Langt størstedelen af WTO-medlemmerne, herunder EU, påpegede den generelle mangel på balance i dokumentet. Dette var navnlig tilfældet i udkastene til tekster om henholdsvis antidumping og fiskerisubsidier. Mange af medlemmerne opfordrede formanden til at udarbejde et nyt dokument, som er præget af mere balance, så hurtigt som muligt. Året kulminerede med ministerkonferencen ultimo juli; regler var dog ikke et særskilt emne ved denne lejlighed.

Samtidig med disse aktiviteter fortsatte Kommissionens tjenestegrenes deltagelse i det normale arbejde i udvalgene for antidumping, subsidier, udligning og beskyttelse. Udvalgene afholdt to ordinære samlinger for at gennemgå anmeldelser og drøfte spørgsmål af særlig interesse. For så vidt angår dumping, vedtog udvalget et nyt fælles format for den halvårlige rapportering om antidumpingforanstaltninger. For så vidt angår subsidier, blev EF's nye og komplette subsidieanmeldelse for 2007 behandlet i udvalget, og en lang række spørgsmål fra medlemmerne blev besvaret.

12. Konklusion

I 2008 blev der indledt betydeligt flere nye sager end det foregående år, og der var også en stigning i antallet af endelige foranstaltninger, som blev indført. Der var dog et betydeligt fald i antallet af undersøgelser, som blev afsluttet uden indførelse af foranstaltninger, og antallet af midlertidige foranstaltninger, som blev indført. Overordnet set var der et fald i antallet af fornyede undersøgelser, som blev indledt eller afsluttet, set i forhold til antallet i 2007.

Med hensyn til grønbogsprocessen var der i 2008 generel enighed om, at der var behov for en længere tænkepause for at opnå en større grad af enighed om, hvordan de handelspolitiske beskyttelsesinstrumenter skal anvendes.

Tjenestegrenene med ansvar for handelspolitiske beskyttelsesinstrumenter fortsatte med at gennemføre undersøgelser på højeste niveau i 2008. I den forbindelse sikrede tjenestegrenene fortsat, at der blev taget hensyn til alle parters rettigheder i processen. Det var det første hele aktivitetsår for høringskonsulenten. Sluttelig sikrede de tjenestegrene, der beskæftiger sig med handelspolitiske beskyttelsesinstrumenter, et større kendskab til og forståelse af emnets komplekse karakter gennem seminarer for mange forskellige berørte parter og for myndighederne i tredjelande.

[1] Tabel 1 i arbejdsdokumentet giver statistiske oplysninger om de nye undersøgelser for årene 2003-2007, der er gennemført i henhold til grundforordningernes artikel 5 og 10.